[pic] | KOMISIA EURÓPSKYCH SPOLOČENSTIEV | V Bruseli 18.10.2007 KOM(2007) 606, v konečnom znení OZNÁMENIE KOMISIE Program EÚ v oblasti nákladnej dopravy: Zvýšenie efektívnosti, integrácie a udržateľnosti nákladnej dopravy v Európe {SEK(2007) 1351} {SEK(2007) 1367} OZNÁMENIE KOMISIE Program EÚ v oblasti nákladnej dopravy: Zvýšenie efektívnosti, integrácie a udržateľnosti nákladnej dopravy v Európe SÚVISLOSTI A POTREBA OPATRENÍ Doprava nákladu, od surovín až po hotové tovary, je nevyhnutná pre hospodársku činnosť a kvalitu života v EÚ. Umožňuje delenie práce, dovoľuje dosiahnuť úspory z rozsahu a mobilizuje komparatívne výhody. Nákladná doprava je preto dôležitá pre európsku konkurencieschopnosť. Dobre organizovaná nákladná doprava prispieva aj k udržateľnej a energeticky efektívnej činnosti a posilní kohéziu tým, že podnikom v EÚ, vrátane okrajových regiónov, umožní, aby mali lepší prístup a získali viac výhod z vnútorného trhu. Podľa strednodobého preskúmania bielej knihy Európskej komisie z roku 2001 sa medzi rokmi 2000 a 2020 predpokladá 50 % nárast činnosti nákladnej dopravy v EÚ-25 (vyjadrené v tkm). To však znamená, že nákladná doprava vyvoláva aj množstvo politických otázok, ktoré sa musia riešiť s cieľom zaručiť jej efektívnosť a udržateľnosť: - preťaženie v niektorých častiach európskeho dopravného systému negatívne ovplyvňuje náklady a čas dopravy a zvyšuje spotrebu paliva, - nákladná doprava sa musí podieľať na dosahovaní cieľov EÚ týkajúcich sa klimatickej zmeny[1] a znižovaní znečisťujúcich emisií a hluku, - nákladná doprava vo veľkej miere závisí na fosílnych palivách, z ktorých sa veľký podiel dováža, - spoľahlivosť a bezpečnosť dopravy sa musí ďalej zvýšiť, - existujú náznaky toho, že doprava a priemyselné odvetvia spojené s logistikou majú ťažkosti prilákať kvalifikovaných zamestnancov. Pokiaľ sa neprijmú zmierňujúce opatrenia, tieto problémy sa v dôsledku predpovedaného nárastu nákladnej dopravy prehĺbia. Spolu s týmito problémami však existujú aj príležitosti, ktoré sa nemôžu premeškať: - rôznorodosť EÚ sa ďalšími rozšíreniami zvýšila a nový kontinentálny trh si vyžaduje, aby sa aktualizované logistické techniky a najlepšia prax rýchlo implementovali v celej Únii, - logistika nákladnej dopravy sa stala stále integrovanejším a koncentrovanejším globálnym trhom, na ktorom sa viaceré európske spoločnosti stali svetovými lídrami, - možnosti zlepšiť obchodné vzťahy s krajinami mimo EÚ sú reálne, v navrhovaných politických iniciatívach sa preto zohľadňuje potreba zvýšiť efektívnosť dopravných operácií, osobitne so susednými krajinami, - rýchlejší pokrok v oblasti informačných a komunikačných technológií (IKT) spôsobuje prevrat v spôsobe, akým sa môže logistika nákladnej dopravy organizovať. Politická odpoveď Európska komisia s cieľom riešiť tieto problémy súbežne prijíma série politických iniciatív v súlade so strednodobým preskúmaním[2] bielej knihy o doprave z roku 2001. Tieto opatrenia sú výsledkom intenzívnych konzultácií so všetkými zainteresovanými stranami, počas ktorých sa uskutočnilo 13 seminárov a konferencií, zúčastnilo sa na viac ako 30 externých podujatiach a došlo takmer 160 písomných podnetov. Navyše Komisia dostala viac ako 500 správ o problematických miestach. V preskúmaní bielej knihy sa zohľadňuje zmena súvislostí od roku 2001 charakterizovaná urýchlením globalizácie výroby, nezabezpečením dodávok energie, zvýšením globálneho otepľovania a kontinentálnym rozmerom EÚ po rozšírení o strednú a východnú Európu. Vzhľadom na tieto zmeny sa v ňom navrhuje rozšírenie zamerania a nástrojov dopravnej politiky s cieľom reagovať na nové výzvy. Najmä sa v ňom zdôrazňuje potreba zvýšiť efektivitu jednotlivých spôsobov dopravy, či už sa používajú samostatne alebo v kombinácií s inými (vzájomná modalita). Účelom toho balíka opatrení je prispieť k tomuto cieľu. V súčasnosti predkladané politické iniciatívy zahŕňajú: - Akčný plán pre logistiku v nákladnej doprave [3], navrhujú sa v ňom súbory opatrení na podporu riadenia nákladov a premávky, udržateľnej kvality a efektívnosti, zjednodušenia administratívnych postupov, na zrevidovanie nákladných štandardov a preskúmanie vzhľadom na možnosť zrevidovať smernicu 96/53/ES o rozmeroch a hmotnosti vozidiel (pričom sa zohľadnia dôsledky na ostatné spôsoby dopravy). - Oznámenie o železničnej sieti zameranej na nákladnú dopravu [4], na jeho základe sa nákladná železničná doprava stane konkurencieschopnejšou, najmä zabezpečením nižších tranzitných časov a zvýšením spoľahlivosti železníc a reagovania na požiadavky spotrebiteľov. - Oznámenie o európskej politike v oblasti prístavov [5] poskytne predstavu a súbor nástrojov na zvýšenie výkonnosti prístavov ako dôležitých prekladových centier v európskom dopravnom systéme, pričom im pomôže prilákať nové investície, nastoliť stály dialóg medzi všetkými zainteresovanými stranami a zlepšiť ich obraz. Týmto oznámením sa implementuje nedávno prijaté Oznámenie o integrovanej námornej politike Európskej únie[6], v ktorom sa stanovuje systémový prístup k námornej doprave naprieč odvetviami; ako aj - Pracovný dokument útvarov Komisie „Smerom k európskemu námornému priestoru bez bariér “[7] spustí konzultačný proces týkajúci sa umožnenia toho, aby námorná príbrežná doprava v plnom rozsahu využívala výhody vnútorného trhu, prostredníctvom uľahčenia a zjednodušenia administratívnych a dokumentárnych postupov, pričom sa námorná nákladná doprava zrovnoprávni s ostatnými spôsobmi dopravy. - Pracovný dokument útvarov Komisie o námorných diaľniciach [8], v ňom sa opisuje dosiahnutý pokrok pri rozvoji námorných diaľnic a navrhujú sa ďalšie kvalitatívne prvky. Synergie Uvedené politické iniciatívy sa navzájom posilňujú a tvoria politický program na zlepšenie efektívnosti nákladnej dopravy v Európe. Spoločne pomôžu pri tom, aby sa nákladná doprava v Európe stala efektívnejšou a udržateľnejšou. Hoci sa každé z nich zaoberá problémami špecifickými pre ich oblasť, prijali pri tom spoločný prístup, ktorý charakterizuje - zameranie na koridory, ktoré tiež prepájajú dopravné reťazce do a zo susedných krajín a cez moria, - podpora inovatívnych technológií a postupov v oblasti infraštruktúry, dopravných prostriedkov (ako sú vozidlá, vagóny a plavidlá) a riadenia nákladu , - zjednodušenie a uľahčenie reťazcov nákladnej dopravy a súvisiacich administratívnych postupov a - zvýšenie kvality. Prístup založený na koridoroch Koridory poskytujú, prostredníctvom využívania úspor z rozsahu, jedinečné technické a ekonomické príležitosti, ktoré zvyšujú atraktívnosť optimálneho využívania rôznych spôsobov dopravy. Je nevyhnutné, aby sa mohli rôzne spôsoby dopravy, ako aj samotné koridory kombinovať do jednoduchej služby priamo k zákazníkovi, pričom sa využívajú – kde je to vhodné – dobre navrhnuté terminály. To je prvotným predpokladom pre to, aby sa náklad presunul jednoduchým, spoľahlivým a nákladovo efektívnym spôsobom z jedného spôsobu na druhý. Oznámenia o politike v oblasti prístavov a o železničnej sieti zameranej na nákladnú dopravu sa preto zaoberajú dostupnosťou a prístupnosťou prekládkových základní, pričom akčný plán pre nákladnú logistiku sa zameriava na kvalitu a efektívnosť pohybu tovarov, ako aj na zabezpečenie toho, aby sa informácie týkajúce sa nákladu jednoduchým spôsobom odovzdávali medzi jednotlivými spôsobmi dopravy. S cieľom minimalizovať spotrebu energie a emisie hluku, znečisťujúcich látok a skleníkových plynov v dôsledku prepravy tovarov je potrebné vynaložiť úsilie na to, aby sa nákladná doprava stala udržateľnejšou. Vzhľadom na uvedené sa do akčného plánu pre logistiku zaviedol pojem „zelené koridory“, t. j. koridory pre nákladnú dopravu, ktoré charakterizuje nízky vplyv na ľudské a prírodné prostredie. Železničný a vodný spôsob dopravy budú základnými prvkami týchto zelených koridorov. Infraštruktúra, dopravné prostriedky a riadenie nákladu Súčasná dopravná infraštruktúra sa musí prispôsobiť výraznému nárastu nákladnej dopravy predpokladanému v nadchádzajúcich rokoch. Jedným z prvkov stratégie zameranej na tento cieľ je transeurópska dopravná sieť (TES), príprava ktorej zahŕňa rozvoj mnohých strategicky významných nadnárodných koridorov. Ďalším prvkom bude efektívne využívanie dostupnej infraštruktúry, vrátane používania systémov založených na IT s cieľom zlepšiť riadenie premávky a prepravovaného nákladu. Európsky systém železničnej signalizácie (ERTMS) a telematické systémy v nákladnej doprave (TAF) v sektore železníc a riečne informačné systémy (RIS) pre vnútrozemskú vodnú dopravu, ako aj SafeSeaNet, riadenie premávky plavidiel a informačné služby (VTMIS), automatický identifikačný systém (AIS) a systém diaľkovej identifikácie a sledovania lodí (LRIT) pri námornej doprave svedčia o neustálom úsilí vyvíjanom v tomto smere. V akčnom pláne pre logistiku sa uvádza, že sa musí vynaložiť ďalšie úsilie na rozvoj inteligentných dopravných systémov (IDS) v cestnej doprave s cieľom dosiahnuť interoperabilitu. Vyzýva sa v ňom na to, aby sa pracovalo na dosiahnutí integrovaného sledovania a stopovania a v dlhodobom horizonte aj na smerovaní nákladu medzi spôsobmi dopravy. Komisia v tomto ohľade v súčasnosti pripravuje dôležitú iniciatívu týkajúcu sa IDS na rok 2008, na základe ktorej sa vypracuje podrobný postup pre rozvoj IDS a ich uplatňovanie v Európe, a ktorá sa zameriava na základné technologické aplikácie vhodné pre nákladnú logistiku. Základným kameňom takejto politiky je zavedenie európskych satelitných navigačných systémov, ako sú EGNOS a Galileo. Nákladná doprava má aj mestský rozmer. Distribúcia tovarov v mestských oblastiach si vyžaduje efektívne prepojenia medzi dodávkami tovarov na dlhé vzdialenosti a distribúciou na krátke vzdialenosti do konečného miesta určenia. Táto záležitosť je súčasťou zelenej knihy Európskej komisie o mestskej mobilite, ktorá bude viesť k budúcim opatreniam v tejto oblasti. Ďalším predpokladom pre efektívnejšie využívanie dopravnej infraštruktúry je odstránenie prevádzkových a obchodných bariér, ktoré bránia prístupu k infraštruktúre. Tento problém sa rieši v oznámení o železničnej sieti zameranej na nákladnú dopravu, pretože chýbajúca koordinácia pri predeľovaní trás spôsobuje, že cezhraničné dopravné dojednania sú príliš zložité a zvyšujú fyzické prekážky železničných operácií a zbytočné zdržania. Zjednodušenie Služby a nariadenia sa časom rozvinuli vzhľadom na spôsob dopravy a často aj podľa krajiny, čo vedie k rôznymi súborom pravidiel týkajúcim sa dokumentácie, zodpovednosti alebo iných administratívnych požiadaviek a postupov. Opatrenia na zjednodušenie administratívneho prostredia nákladnej dopravy sa v prvom rade zameriavajú na multimodálne dopravné reťazce. V akčnom pláne pre nákladnú logistiku sa zdôrazňuje význam napredovania k vytvoreniu jedného spoločného bodu pre administratívne požiadavky v nákladnej doprave a zaoberá sa aj otázkou dokumentácie a zodpovednosti pri multimodálnej doprave. Obdobne, v oznámení o železničnej sieti zameranej na nákladnú dopravu sa rieši problém spojený s harmonizáciou pravidiel pre železničné koridory. Administratívna a dokumentárna zložitosť námornej príbrežnej dopravy predstavuje osobitný prípad. To je čiastočne v dôsledku osobitných vlastností príbrežnej dopravy, ale aj preto, že plavba lodí medzi dvomi prístavmi EÚ sa považuje za opustenie colného územia EÚ v prístave, z ktorého loď odpláva, a opätovný vstup na územie v prístave určenia. To vedie k mnohým postupom, ktoré sa musia vykonať. Tento problém sa preberá v pracovnom dokumente útvarov Komisie o európskom námornom priestore bez bariér. Kvalita nákladnej dopravy Kvalita služieb nákladnej dopravy sa musí zlepšiť, najmä ak sa majú zatraktívniť modálne alternatívy cestnej dopravy. Najmä železnice by sa mali usilovať o zlepšenie výkonnosti, pretože by sa mala zvýšiť integrácia vodných spôsobov dopravy v dopravnom logistickom reťazci. V akčnom pláne pre logistiku nákladnej dopravy sa navrhujú spôsoby zlepšenia výkonnosti logistických reťazcov a osobitne sa berú do úvahy úrovne služieb v multimodálnych prekládkových centrách. Úloha ES S cieľom zlepšiť efektívnosť a udržateľnosť nákladnej dopravy orgány musia vytvoriť vhodné rámcové podmienky a podporovať trend smerom k vzájomnej súčinnosti a udržateľnosti. To zahŕňa prijatie vhodných legislatívnych opatrení, udelenie mandátu na technickú štandardizáciu, poskytovanie politickej a technickej podpory a podnecovanie presadzovania najlepšej praxe. Európska komisia sa prostredníctvom akčného plánu pre nákladnú logistiku, oznámenia o železničnej sieti zameranej na nákladnú dopravu, oznámenia o európskej politike v oblasti prístavov a pracovných dokumentov útvarov Komisie „Smerom k európskemu námornému priestoru bez bariér“ a o námorných diaľniciach, ktoré spolu tvoria program pre nákladnú dopravu na rok 2007, zameriava na opatrenia, ktoré je potrebné prijať na úrovni EÚ. Európska snaha podporiť dopravné koridory, lepšie riadenie premávky a nákladu, zjednodušenie a kvalitu je obzvlášť potrebná vzhľadom na nadnárodný charakter koridorov, rastúci podiel cezhraničnej nákladnej dopravy v súvislosti s rozvojom vnútorného trhu a príležitosťami na rast a obchod za vonkajšími hranicami EÚ. Okrem toho, v odvetví, ktoré sa vo veľkej miere opiera o inovácie by absencia európskeho prístupu viedla k rozštiepeniu trhov a bránila by zavádzaniu nových technológií alebo inovatívnych riešení, najmä pre MSP. Napokon, environmentálne obavy, ktoré vyvoláva nákladná doprava, si vyžadujú spoločné úsilie. Ďalšie kroky Súbežné prijímanie iniciatív, ktoré sa zameriavajú na nákladnú dopravu svedčí o dôležitosti tejto oblasti pre udržateľnosť a konkurencieschopnosť európskych hospodárstiev. Návrhy, ktoré obsahujú, sú výsledkom dlhého procesu konzultácií. Výsledkom bolo spustenie európskeho sociálneho dialógu o prístavoch a mal by podporiť aj intenzívny sociálny dialóg na miestnej a regionálnej úrovni. Súbor politických iniciatív uvedených v tomto dokumente sa snaží o dosiahnutie európskej politiky v oblasti nákladnej dopravy, ktorá sa zakladá na zásadách vzájomnej súčinnosti, inteligentných dopravných systémoch (IDS), zelených koridoroch a zameraní na užívateľa: - vzájomná modalita si vyžaduje zlepšenie efektívnosti, interoperability a vzájomnej prepojenosti železničnej, námornej, vnútrozemskej vodnej, leteckej, cestnej dopravy a prepojených prekládkových stredísk s cieľom dosiahnuť úplnú integráciu do jednoduchej prepojenej služby, - inteligentné dopravné systémy ponúkajú spôsob na zlepšenie riadenia dopravy a nákladu a lepšie využívanie dostupnej infraštruktúry, - koncepcia zelených koridorov ďalej opodstatňuje cieľ spojiť environmentálne obavy, ako aj obavy tákajúce sa bezpečnosti a spoľahlivosti, do návrhu a prevádzkovania infraštruktúry na základe transeurópskej dopravnej siete, - požiadavky používateľov sa musia stať budúcim zámerom. Týmito zásadami sa bude riadiť implementácia opatrení a iniciatív, ktoré v súčasnosti navrhla Európska komisia. [1] Závery predsedníctva Európskej rady v Bruseli v dňoch 8.- 9. marca 2007. [2] „Udržujte Európu v pohybe: Trvalo udržateľná pohyblivosť pre náš kontinent“ KOM(2006) 314, v konečnom znení. [3] KOM(2007) 607, v konečnom znení. [4] KOM(2007) 608, v konečnom znení. [5] KOM(2007) 616, v konečnom znení. [6] KOM(2007) 575, v konečnom znení. [7] SEK(2007) 1351. [8] SEK(2007) 1367.